               COMISIA EUROPEANĂ
            Bruxelles, 4.12.2018
            COM(2018) 784 final
            2018/0403(NLE)
            Propunere de
            DECIZIE A CONSILIULUI
            privind încheierea, în numele Uniunii Europene, a Acordului de parteneriat și cooperare dintre Uniunea Europeană și statele membre ale acesteia, pe de o parte, și Republica Singapore, pe de altă parte

               EXPUNERE DE MOTIVE

               1.CONTEXTUL PROPUNERII

               La data de 25 noiembrie 2004, Consiliul a autorizat Comisia să negocieze un acord de parteneriat și cooperare („APC” sau „acordul”) cu șase țări membre ale ASEAN, printre care și Singapore. Negocierile cu Singapore au început în octombrie 2005 și s-au încheiat în mai 2013. Cele două părți au parafat APC în Singapore, la 14 octombrie 2013.

               Negocierile s-au purtat în consultare cu Grupul de lucru pentru Asia și Pacific (COASI), care a îndeplinit funcția de comitet consultativ. Parlamentul European a fost informat cu regularitate pe parcursul negocierilor.

               În urma adoptării Deciziei Consiliului privind semnarea acordului la 16.7.2018, acordul a fost semnat la data de 19.10.2018, la Bruxelles.

               Prezenta propunere se referă la instrumentul juridic de încheiere a acordului.

               2.ELEMENTELE JURIDICE ALE PROPUNERII

               2.1.Scopul și conținutul acordului

               APC cu Singapore este cel de al cincilea acord încheiat cu o țară membră a ASEAN, urmând acordurilor cu Indonezia, Filipine, Vietnam și Malaysia. Acesta va înlocui cadrul juridic actual al Acordului de cooperare din 1980 dintre Comunitatea Economică Europeană și țările membre ale Asociației Națiunilor din Asia de Sud-Est.

               Acordul cu Singapore constituie un pas important în direcția unei implicări politice și economice consolidate a UE în Asia de Sud-Est. APC va oferi baza necesară pentru sporirea eficacității angajamentului bilateral asumat de UE și statele membre ale acesteia, pe de o parte, și de Singapore, pe de altă parte, prin întărirea dialogului politic și prin consolidarea cooperării într-o gamă largă de domenii.

               APC conține clauzele politice standard ale UE privind drepturile omului, Curtea Penală Internațională (CPI), armele de distrugere în masă (ADM), armele de calibru mic și armamentul ușor (Small Arms and Light Weapons – SALW) și combaterea terorismului. Acesta include, de asemenea, cooperarea în domenii cum ar fi aspectele legate de comerț și de investiții, politica industrială, sănătatea, mediul, schimbările climatice, energia, chestiunile fiscale, educația și cultura, munca, ocuparea forței de muncă și afacerile sociale, știința și tehnologia, precum și transporturile. Acordul abordează, de asemenea, cooperarea în domeniul justiției, libertății și securității, și anume cooperarea juridică, spălarea banilor și finanțarea terorismului, criminalitatea organizată și corupția.

               APC conține o scrisoare de însoțire, care face parte integrantă din acord. Scrisoarea de însoțire confirmă faptul că, la data semnării acordului, pe baza informațiilor disponibile în mod obiectiv, părțile nu au cunoștință despre vreun act cu putere de lege al celeilalte părți sau despre o aplicare a unui astfel de act care ar putea avea drept consecință invocarea mecanismului de neexecutare.

               APC este completat de un acord de liber schimb și de un acord privind protejarea investițiilor, care constituie acorduri specifice de punere în aplicare a dispozițiilor APC privind comerțul și investițiile și care fac parte integrantă din relațiile bilaterale globale și din cadrul instituțional comun prevăzut la articolul 9 alineatul (2) din APC.

               Acordul prevede posibilitatea de a suspenda aplicarea APC sau a oricărui acord specific menționat la articolul 9 alineatul (2) și la articolul 43 alineatul (3) din acord în cazul unei încălcări a elementelor esențiale ale acordului, și anume clauza privind drepturile omului și clauza de neproliferare.

               Acordul instituie un comitet mixt care are sarcina de a asigura funcționarea și punerea în aplicare corespunzătoare a acordului.

               2.2.Temeiul juridic material

               În conformitate cu jurisprudența, dacă examinarea unei măsuri a UE arată că respectiva măsură urmărește două finalități sau are două componente și dacă una dintre aceste finalități sau componente poate fi identificată ca fiind principală ori preponderentă, iar cealaltă nu este decât accesorie, măsura trebuie să aibă un temei juridic unic, și anume temeiul impus de finalitatea sau de componenta principală ori preponderentă. Cu titlu excepțional, dacă se stabilește, pe de altă parte, că măsura urmărește simultan mai multe obiective sau are mai multe componente care sunt legate în mod indisolubil, fără ca vreuna să fie accesorie în raport cu alta, astfel că sunt aplicabile diverse dispoziții din tratat, respectiva măsură trebuie să fie adoptată pe baza diverselor temeiuri juridice corespunzătoare (a se vedea în acest sens Hotărârea din 10 ianuarie 2006, Comisia/Parlamentul și Consiliul, C-178/03, EU:C:2006:4, punctele 42 și 43, Hotărârea din 11 iunie 2014, Comisia/Consiliul, C-377/12, EU:C:2014:1903, punctul 34 și Hotărârea din 14 iunie 2016, Parlamentul/Consiliul, C-263/14, EU:C:2016:435, punctul 44).

               În prezentul caz, finalitatea sau componenta preponderentă este cooperarea cu o țară terță. Acesta este motivul pentru care decizia propusă ar trebui să se întemeieze pe articolul 212 din TFUE.

               2.3.Temeiul juridic procedural

               Articolul 218 alineatul (6) din TFUE prevede adoptarea unei decizii care autorizează încheierea unui acord. În conformitate cu articolul 218 alineatul (8) din TFUE, Consiliul hotărăște cu majoritate calificată, cu excepția situațiilor menționate la articolul 218 alineatul (8) al doilea paragraf din TFUE, când Consiliul hotărăște în unanimitate. Prin urmare, regula de vot în prezentul caz este majoritatea calificată.

               2.4.Concluzie

               Prin urmare, temeiul juridic al deciziei propuse ar trebui să fie articolul 212 din TFUE, coroborat cu articolul 218 alineatul (6) litera (a) din TFUE. Nu sunt necesare dispoziții suplimentare ca temei juridic
                  1
               .

               3.ALTE ELEMENTE: NECESITATEA DECIZIEI PROPUSE

               Articolul 216 din TFUE prevede că Uniunea poate încheia acorduri cu una sau mai multe țări terțe, în cazul în care se prevede astfel în tratate sau în cazul în care încheierea unui acord fie este necesară pentru realizarea, în cadrul politicilor Uniunii, a unuia dintre obiectivele stabilite prin tratate, fie este prevăzută printr-un act juridic obligatoriu al Uniunii, fie poate influența normele comune ori poate modifica domeniul de aplicare al acestora.

               Încheierea unor acorduri, cum ar fi APC, este prevăzută în tratate, și anume la articolul 212 din TFUE. De asemenea, încheierea APC este necesară pentru a realiza, în cadrul politicilor Uniunii, obiectivele menționate în tratate, inclusiv în domenii precum drepturile omului, neproliferarea armelor de distrugere în masă, combaterea terorismului, combaterea criminalității organizate, combaterea spălării banilor și a finanțării terorismului, comerțul, migrația, mediul, energia, schimbările climatice, transporturile, ocuparea forței de muncă și afacerile sociale, sănătatea etc.

               2018/0403 (NLE)

               Propunere de

               DECIZIE A CONSILIULUI

               privind încheierea, în numele Uniunii Europene, a Acordului de parteneriat și cooperare dintre Uniunea Europeană și statele membre ale acesteia, pe de o parte, și Republica Singapore, pe de altă parte

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 212, coroborat cu articolul 218 alineatul (6) litera (a),

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)În conformitate cu Decizia 2018/1047 a Consiliului
                  2
               , Acordul de parteneriat și cooperare dintre Uniunea Europeană și statele membre ale acesteia, pe de o parte, și Republica Singapore, pe de altă parte („acordul”), a fost semnat la 19 octombrie 2018, sub rezerva încheierii sale la o dată ulterioară.

               (2)
                     Obiectivul acordului este de a oferi baza necesară pentru sporirea eficacității angajamentului bilateral asumat de Uniune și statele membre ale acesteia, pe de o parte, și de Singapore, pe de altă parte, prin întărirea cooperării și a dialogului într-o gamă largă de aspecte bilaterale, regionale și multilaterale și constituie un pas important în direcția unei implicări politice și economice consolidate a Uniunii în Asia de Sud-Est.

               (3)Acordul ar trebui aprobat în numele Uniunii,

               ADOPTĂ PREZENTA DECIZIE:

               Articolul 1

               Se aprobă, în numele Uniunii, Acordul de parteneriat și cooperare dintre Uniunea Europeană și statele membre ale acesteia, pe de o parte, și Republica Singapore, pe de altă parte, precum și declarațiile comune și scrisoarea de însoțire care fac parte integrantă din acord.

               Textul acordului, precum și textul declarațiilor comune și al scrisorii de însoțire se atașează la prezenta decizie.

               Articolul 2

               Președintele Consiliului desemnează persoana (persoanele) împuternicită (împuternicite) să efectueze, în numele Uniunii, notificarea prevăzută la articolul 49 alineatul (1) din acord pentru a exprima consimțământul Uniunii de a-și asuma obligații în temeiul acordului.

               Articolul 3

               Prezenta decizie intră în vigoare la data adoptării
                  3
               .

               Adoptată la Bruxelles,

                     Pentru Consiliu,

                     Președintele

                     (1)

                        Cauza C-377/12, Comisia/Consiliul, ECLI: EU: C: 2014: 1903 și cauza C-244/17, Comisia/Consiliul, ECLI:EU:C:2018:662.

                     (2)

                        Decizia (UE) 2018/1047 a Consiliului din 16 iulie 2018 privind semnarea, în numele Uniunii, a Acordului de parteneriat și cooperare dintre Uniunea Europeană și statele membre ale acesteia, pe de o parte, și Republica Singapore, pe de altă parte (JO L 189, 26.7.2018, p. 2).

                     (3)

                        Data intrării în vigoare a acordului se publică în Jurnalul Oficial al Uniunii Europene de către Secretariatul General al Consiliului.


               COMISIA EUROPEANĂ
            Bruxelles, 31.1.2019
            COM(2019) 27 final
            2019/0014(NLE)
            Propunere de
            DECIZIE A CONSILIULUI
            privind semnarea, în numele Uniunii Europene, și privind aplicarea cu titlu provizoriu a anumitor dispoziții ale Acordului dintre Uniunea Europeană și Confederația Elvețiană privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta și ale Deciziei-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere
                  1
                („Decizia Prüm”) a fost adoptată pentru a încorpora în cadrul juridic al Uniunii Europene fondul dispozițiilor Tratatului anterior de la Prüm privind intensificarea cooperării transfrontaliere, în special în domeniul combaterii terorismului, a criminalității transfrontaliere și a migrației ilegale, care a fost convenit de șapte țări europene la 27 mai 2005. În aceeași zi, Consiliul a adoptat, de asemenea, Decizia 2008/616/JAI din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere
                  2
                („Decizia de punere în aplicare a Deciziei Prüm”), care stabilește dispozițiile tehnice necesare pentru punerea în aplicare a Deciziei 2008/615/JAI.

               Decizia Prüm și Decizia de punere în aplicare a Deciziei Prüm sunt menite să îmbunătățească schimbul de informații între autoritățile responsabile cu prevenirea și investigarea infracțiunilor și să consolideze cooperarea polițienească și judiciară transfrontalieră între statele membre ale Uniunii. Decizia Prüm conține, printre altele, dispoziții prin care statele membre își acordă reciproc drepturi de acces la fișierele automatizate de date ADN, la sistemele automatizate de identificare dactiloscopică și la datele privind înmatricularea autovehiculelor. Informațiile obținute prin compararea datelor vor deschide calea unor noi metode de investigare și, astfel, vor juca un rol crucial în sprijinirea autorităților de aplicare a legii și a autorităților judiciare din statele membre.

               La 30 noiembrie 2009, Consiliul a adoptat Decizia-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator
                  3
                („Decizia privind expertiza criminalistică”). Această decizie-cadru a Consiliului stabilește cerințele pentru schimbul de date ADN și de date dactiloscopice, în vederea asigurării faptului că rezultatele activităților de laborator efectuate de furnizorii de servicii de expertiză criminalistică acreditați într-un stat membru sunt recunoscute de către autoritățile responsabile cu prevenirea, detectarea și investigarea infracțiunilor ca fiind la fel de fiabile ca și rezultatele activităților de laborator efectuate de furnizorii de servicii de expertiză criminalistică acreditați conform EN ISO/IEC 17025 în orice alt stat membru.

               În octombrie 2015, Comisia a prezentat Consiliului recomandarea de decizie a Consiliului de autorizare a negocierilor pentru încheierea de acorduri cu Confederația Elvețiană și Principatul Liechtenstein referitoare la aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta, precum și anexa la recomandarea de decizie („directivele de negociere”).

               La 10 iunie 2016, Consiliul a autorizat Comisia să deschidă negocieri cu Confederația Elvețiană și Principatul Liechtenstein privind aplicarea anumitor dispoziții ale Deciziei 2008/615/JAI a Consiliului, ale Deciziei 2008/616/JAI a Consiliului și ale anexei la aceasta și ale Deciziei-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator. Negocierile cu ambele țări s-au finalizat cu succes prin parafarea acordului la 24 mai 2018.

               Comisia consideră că obiectivele stabilite de Consiliu în directivele sale de negociere au fost îndeplinite și că proiectul de acord este acceptabil pentru Uniune.

               Acest acord internațional între UE și Confederația Elvețiană vizează îmbunătățirea și simplificarea schimbului automatizat de informații și date operative între autoritățile de aplicare a legii ale statelor membre și ale țărilor asociate, pentru a stimula cooperarea polițienească internațională. Posibilitatea ca toate statele membre să aibă acces la bazele de date naționale ale Confederației Elvețiene, în ceea ce privește datele ADN, datele dactiloscopice și datele referitoare la înmatricularea vehiculelor, și viceversa, este, fără îndoială, de o importanță majoră pentru a promova și a încuraja cooperarea polițienească transfrontalieră. Îmbunătățirea schimbului de informații privind asigurarea respectării legii pentru menținerea securității în Uniunea Europeană nu se poate realiza într-o măsură suficientă de către statele membre în mod izolat, dat fiind caracterul criminalității internaționale, care nu se limitează la frontierele UE.

               •Coerența cu dispozițiile existente în domeniul de politică vizat

               Decizia-cadru 2006/960/JAI a Consiliului din 18 decembrie 2006 privind simplificarea schimbului de informații și date operative între autoritățile de aplicare a legii ale statelor membre ale Uniunii Europene
                  4
               , așa-numita „inițiativă suedeză”, constituie o dezvoltare a dispozițiilor acquis-ului Schengen în sensul Acordului dintre Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen
                  5
               .

               Inițiativa suedeză se referă, într-o anumită măsură, la Decizia Prüm, deoarece stabilește norme prin care autoritățile de aplicare a legii din statele membre și din țările asociate pot face în mod eficient schimb de informații și date operative existente în scopul desfășurării de cercetări penale sau de operațiuni de colectare a datelor operative în materie penală. În conformitate cu articolul 5 alineatul (1) din inițiativa suedeză, se pot solicita informații și date operative în scopul depistării și prevenirii unei infracțiuni sau în cadrul unei cercetări în materie, în cazul în care există motive de fapt pentru a se considera că un alt stat membru deține informații și date operative utile. Schimbul automatizat de informații în temeiul Deciziei Prüm este adecvat pentru a stabili existența unor astfel de motive de fapt.

               În plus, în conformitate cu articolul 20 alineatul (1) din Regulamentul (UE) nr. 603/2013
                  6
               , înainte de a introduce în Eurodac o cerere de acces pentru a asigura respectarea legii, statele membre trebuie să verifice mai întâi bazele de date dactiloscopice disponibile în temeiul dreptului național și să compare setul de date dactiloscopice cu bazele de date dactiloscopice automatizate ale celorlalte state membre în temeiul Deciziei Prüm. Statele membre care nu îndeplinesc condiția prealabilă privind efectuarea unei verificări Prüm, care reprezintă o cerință prealabilă obligatorie, nu vor putea să introducă în Eurodac o cerere de acces pentru a asigura respectarea legii.

               La 14 decembrie 2015, Consiliul a autorizat Comisia să deschidă negocieri referitoare la acorduri între Uniune, pe de o parte, și Danemarca, Islanda, Norvegia, Elveția și Liechtenstein, pe de altă parte, cu privire la modalitățile de participare a acestor state la procedura de comparare și transmitere a datelor în scopul asigurării respectării aplicării legii, prevăzută în capitolul VI din Regulamentul (UE) nr. 603/2013.

               Acordul internațional dintre Uniune și Islanda și Norvegia pentru aplicarea anumitor dispoziții din Decizia 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, și din Decizia 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere, a fost încheiat la 26 iulie 2010.

               În conformitate cu articolul 3 din Protocolul nr. 21
                  7
                privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, aceste state membre notifică intenția de a participa la adoptarea și aplicarea prezentei propuneri de decizie a Consiliului în termen de trei luni de la adoptarea sa de către Comisie.

               În conformitate cu articolele 1 și 2 din Protocolul nr. 22
                  8
                privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Temeiul juridic al prezentei propuneri de decizie a Consiliului este articolul 82 alineatul (1) litera (d) și articolul 87 alineatul (2) litera (a), coroborate cu articolul 218 alineatul (5) din Tratatul privind funcționarea Uniunii Europene (TFUE).

               •Subsidiaritatea (în cazul competențelor neexclusive)

               În conformitate cu principiul subsidiarității prevăzut la articolul 5 din Tratatul privind Uniunea Europeană, obiectivele prezentului acord pot fi atinse numai la nivelul Uniunii.

               •Proporționalitatea

                  Pentru a stimula cooperarea internațională în acest domeniu, este foarte important ca toți participanții care fac schimb de date în temeiul cadrului Prüm să pună în aplicare aceleași standarde și cerințe tehnice, procedurale și de protecție a datelor pentru a se putea efectua schimburi de informații rapide, eficiente și fiabile. Propunerea respectă principiul proporționalității deoarece nu depășește ceea ce este necesar pentru a atinge obiectivele participării eficace a Confederației Elvețiene la Deciziile Prüm și la Decizia privind expertiza criminalistică.

               •Alegerea instrumentului

               În temeiul articolului 218 alineatul (5) din TFUE, este necesară o decizie a Consiliului de autorizare a semnării acordului.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultările cu părțile interesate

                  Consiliul a fost informat și consultat în cadrul grupului de lucru relevant al Consiliului (DAPIX). Parlamentul European (Comisia LIBE) a fost informat în acest sens.

               •Drepturile fundamentale

                  Acordul respectă pe deplin drepturile fundamentale și principiile în materie de protecție a datelor prevăzute în Decizia Prüm (capitolul 6).

               4.IMPLICAȚIILE BUGETARE

                  Conform considerentului 8 din acord, Confederația Elvețiană ar trebui să suporte cheltuielile angajate de autoritățile sale în legătură cu aplicarea prezentului acord. Articolul 1 alineatul (1) din acord enumeră articolele aplicabile ale Deciziei Prüm, inclusiv articolul 34, care prevede că fiecare stat membru suportă cheltuielile operaționale angajate de autoritățile sale în legătură cu aplicarea Deciziei Prüm. Articolul 1 alineatul (4) prevede o obligație similară a statelor membre în ceea ce privește Decizia privind expertiza criminalistică. Prin urmare, propunerea nu are implicații asupra bugetului Uniunii.

               5.ALTE ELEMENTE

               •Planurile de punere în aplicare și măsurile de monitorizare, evaluare și raportare

                  Punerea în aplicare, inclusiv evaluarea prealabilă de către Consiliu și statele membre, notificările și declarațiile sunt descrise la articolul 8 din acord.

               •Explicarea detaliată a dispozițiilor specifice ale propunerii

               Acordul enumeră dispozițiile Deciziei Prüm, ale Deciziei de punere în aplicare a Deciziei Prüm și ale Deciziei privind expertiza criminalistică ce devin aplicabile Confederației Elvețiene după intrarea în vigoare a acordului.

               De asemenea, acordul stabilește dispozițiile în materie de aplicare uniformă (articolul 3), soluționare a diferendelor (articolul 4), modificări (articolul 5), notificări și declarații (articolul 8). Părțile contractante convin să efectueze o examinare comună a acordului în termen de cel mult cinci ani de la data intrării sale în vigoare (articolul 6). Acordul se încheie pe durată nedeterminată, însă oricare dintre părțile contractante îl poate denunța în orice moment (articolul 10).

               2019/0014 (NLE)

               Propunere de

               DECIZIE A CONSILIULUI

               privind semnarea, în numele Uniunii Europene, și privind aplicarea cu titlu provizoriu a anumitor dispoziții ale Acordului dintre Uniunea Europeană și Confederația Elvețiană privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta și ale Deciziei-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 82 alineatul (1) litera (d) și articolul 87 alineatul (2) litera (a), coroborate cu articolul 218 alineatul (5),

               având în vedere propunerea Comisiei Europene,

               întrucât:

               (1)La 10 iunie 2016, Consiliul a autorizat Comisia să deschidă negocieri privind încheierea Acordului dintre Uniunea Europeană și Confederația Elvețiană privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere
                  9
               , ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere
                  10
                și ale anexei la aceasta și ale Decizieicadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator
                  11
                („acordul”).

               (2)Negocierile s-au finalizat cu succes prin parafarea acordului la 24 mai 2018.

               (3)Îmbunătățirea schimbului de informații privind asigurarea respectării legii pentru menținerea securității în Uniune nu se poate realiza într-o măsură suficientă de către statele membre în mod izolat, dat fiind caracterul criminalității internaționale, care nu se limitează la frontierele Uniunii. Posibilitatea ca toate statele membre și Confederația Elvețiană să aibă acces reciproc la bazele de date naționale privind fișierele de date ADN, la sistemele de identificare dactiloscopică și la datele privind înmatricularea autovehiculelor este de o importanță majoră pentru a promova cooperarea transfrontalieră în materie de asigurare a respectării legii.

               (4)[În conformitate cu articolul 3 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, aceste state membre și-au notificat intenția de a participa la adoptarea și aplicarea prezentei decizii.]

               (5)În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (6)Acordul ar trebui semnat în numele Uniunii, sub rezerva încheierii sale la o dată ulterioară, și declarația atașată ar trebui aprobată.

               (7)Acordul prevede aplicarea cu titlu provizoriu a anumitor dispoziții ale acestuia. Aceste dispoziții ar trebui aplicate cu titlu provizoriu până la finalizarea procedurilor pentru încheierea oficială a acordului și intrarea sa în vigoare,

               ADOPTĂ PREZENTA DECIZIE:

               Articolul 1

               Se aprobă, în numele Uniunii, semnarea Acordului dintre Uniunea Europeană și Confederația Elvețiană privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta și ale Deciziei-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator („acordul”), sub rezerva încheierii acestuia.

               Textul acordului care urmează să fie semnat este atașat la prezenta decizie.

               Articolul 2

               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii acestuia, persoanei sau persoanelor indicate de către negociatorul acordului.

               Articolul 3

               Declarația atașată la prezenta decizie se aprobă în numele Uniunii.

               Articolul 4

               Articolul 5 alineatele (1) și (2) din acord se aplică cu titlu provizoriu, în conformitate cu articolul 8 alineatul (3) din acord, începând de la data semnării acestuia și până la intrarea sa în vigoare.

               Articolul 5

               Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               Adoptată la Bruxelles,

                     Pentru Consiliu,

                     Președintele

                     (1)

                        JO L 210, 6.8.2008, p. 1.

                     (2)

                        JO L 210, 6.8.2008, p. 12.

                     (3)

                        JO L 322, 9.12.2009, p. 14.

                     (4)

                        JO L 386, 29.12.2006, p. 89.

                     (5)

                        JO L 53, 27.2.2008, p. 52.

                     (6)

                        Regulamentul (UE) nr. 603/2013 al Parlamentului European și al Consiliului din 26 iunie 2013 privind instituirea sistemului „Eurodac” pentru compararea amprentelor digitale în scopul aplicării eficiente a Regulamentului (UE) nr. 604/2013 de stabilire a criteriilor și mecanismelor de determinare a statului membru responsabil de examinarea unei cereri de protecție internațională prezentate într-unul dintre statele membre de către un resortisant al unei țări terțe sau de către un apatrid și privind cererile autorităților de aplicare a legii din statele membre și a Europol de comparare a datelor Eurodac în scopul asigurării respectării aplicării legii și de modificare a Regulamentului (UE) nr. 1077/2011 de instituire a Agenției europene pentru gestionarea operațională a sistemelor informatice la scară largă, în spațiul de libertate, securitate și justiție (reformare) (JO L 180, 29.6.2013, p. 1).

                     (7)

                        JO C 202, 7.6.2016, p. 295.

                     (8)

                        JO C 326, 26.10.2012, p. 299.

                     (9)

                        Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (JO L 210, 6.8.2008, p. 1).

                     (10)

                        Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere (JO L 210, 6.8.2008, p. 12).

                     (11)

                        Decizia-cadru 2009/905/JAI a Consiliului din 30 noiembrie 2009 privind acreditarea furnizorilor de servicii de expertiză criminalistică care efectuează activități de laborator (JO L 322, 9.12.2009, p. 14).

    ---documentbreak---

               COMISIA EUROPEANĂ
            Bruxelles, 31.1.2019
            COM(2019) 27 final
            ANEXĂ
            la
            Propunerea de decizie a Consiliului
            privind semnarea, în numele Uniunii Europene, a Acordului dintre Uniunea Europeană și Confederația Elvețiană privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta și ale Decizieicadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator

               ACORD

               între Uniunea Europeană și Confederația Elvețiană privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta și ale Decizieicadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator

               UNIUNEA EUROPEANĂ, pe de o parte, și

               CONFEDERAȚIA ELVEȚIANĂ, pe de altă parte,

               denumite în continuare „părțile contractante”,

               DORIND să amelioreze cooperarea polițienească și judiciară dintre statele membre ale Uniunii Europene și Confederația Elvețiană, fără a aduce atingere normelor de protecție a libertății individuale,

               AVÂND ÎN VEDERE că relațiile actuale dintre părțile contractante, în special Acordul dintre Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen, demonstrează cooperarea strânsă în lupta împotriva criminalității,

               SUBLINIIND interesul comun al părților contractante în ceea ce privește asigurarea faptului că, între statele membre ale Uniunii Europene și Confederația Elvețiană, cooperarea polițienească funcționează într-un mod rapid și eficient, compatibil cu principiile fundamentale ale sistemelor lor juridice naționale și cu respectarea drepturilor individuale și a principiilor Convenției europene pentru apărarea drepturilor omului și a libertăților fundamentale, semnată la Roma la 4 noiembrie 1950,

               RECUNOSCÂND faptul că Decizia-cadru 2006/960/JAI a Consiliului din 18 decembrie 2006 privind simplificarea schimbului de informații și date operative între autoritățile de aplicare a legii ale statelor membre ale Uniunii Europene stabilește deja norme care permit autorităților de aplicare a legii ale statelor membre ale Uniunii Europene și ale Confederației Elvețiene să facă schimb într-un mod rapid și eficient de informații și date operative existente în scopul desfășurării de cercetări penale sau de operațiuni de colectare a datelor operative în materie penală,

               RECUNOSCÂND faptul că, pentru a încuraja cooperarea internațională în acest domeniu, este foarte important ca schimbul de informații exacte să se poată efectua într-un mod rapid și eficient. Obiectivul este de a introduce proceduri de promovare a unor mijloace rapide, eficiente și necostisitoare pentru schimburile de date. În vederea utilizării în comun a datelor, aceste proceduri ar trebui să fie supuse principiului răspunderii și să cuprindă garanții corespunzătoare privind acuratețea și securitatea datelor în timpul transmiterii și al stocării, precum și proceduri de înregistrare a schimburilor de date și restricții privind utilizarea informațiilor transmise,

               SUBLINIIND faptul că prezentul acord conține, prin urmare, dispoziții care se bazează pe principalele dispoziții ale Deciziei 2008/615/JAI a Consiliului, ale Deciziei 2008/616/JAI a Consiliului și ale anexei la aceasta și ale Deciziei-cadru 2009/905/JAI a Consiliului și care sunt menite să îmbunătățească schimbul de informații prin care statele membre ale Uniunii Europene și Confederația Elvețiană își acordă reciproc drepturi de acces la fișierele automatizate de analize ADN, la sistemele automatizate de identificare dactiloscopică și la datele privind înmatricularea autovehiculelor. În cazul datelor provenite din fișierele naționale de analiză ADN și din sistemele automatizate de identificare dactiloscopică, un sistem de tip „răspuns pozitiv/negativ” („hit/no hit”) ar trebui să-i permită statului care efectuează căutarea, într-o a doua etapă, să solicite statului care administrează dosarul să îi furnizeze anumite date cu caracter personal conexe și, în cazul în care este necesar, să solicite informații suplimentare prin intermediul procedurilor de asistență reciprocă, inclusiv al celor adoptate în temeiul Deciziei-cadru 2006/960/JAI a Consiliului,

               AVÂND ÎN VEDERE că aceste dispoziții ar accelera în mod considerabil procedurile existente, care permit statelor membre și Confederației Elvețiene să afle dacă un alt stat deține informații de care acestea au nevoie și, în caz afirmativ, care este acesta,

               AVÂND ÎN VEDERE că o comparare transfrontalieră a datelor va deschide o nouă perspectivă în lupta împotriva criminalității. Informațiile obținute prin compararea datelor vor deschide calea unor noi metode de investigare și, astfel, vor juca un rol crucial în sprijinirea autorităților de aplicare a legii și a autorităților judiciare ale statelor,

               AVÂND ÎN VEDERE că normele se bazează pe interconectarea bazelor de date naționale ale statelor,

               AVÂND ÎN VEDERE că, în anumite condiții, statele ar trebui să poată furniza date cu caracter personal și date fără caracter personal pentru a îmbunătăți schimbul de informații în vederea prevenirii infracțiunilor și a menținerii ordinii și securității publice în legătură cu evenimente majore cu o dimensiune transfrontalieră,

               RECUNOSCÂND faptul că, în afară de îmbunătățirea schimburilor de informații, este necesar să se reglementeze alte forme de cooperare mai strânsă între autoritățile polițienești, în special prin intermediul unor operațiuni comune de securitate (de exemplu, patrule comune),

               AVÂND ÎN VEDERE că sistemul de tip „răspuns pozitiv/negativ” furnizează o structură de comparare a profilurilor anonime, în cadrul căreia se efectuează schimburi de date cu caracter personal suplimentare doar după obținerea unui răspuns pozitiv, transmiterea și primirea acestor date fiind reglementate de dreptul național, inclusiv de normele de asistență juridică. Acest mecanism garantează un sistem adecvat de protecție a datelor, prin aceasta înțelegânduse că transmiterea de date cu caracter personal către un alt stat necesită asigurarea unui nivel adecvat de protecție a datelor de către statul destinatar,

               AVÂND ÎN VEDERE că cheltuielile angajate de autoritățile elvețiene în legătură cu aplicarea prezentului acord ar trebui să fie suportate de către Confederația Elvețiană,

               RECUNOSCÂND faptul că acreditarea furnizorilor de servicii de expertiză criminalistică care efectuează activități de laborator reprezintă un pas important către un schimb mai sigur și mai eficace de informații de ordin criminalistic, este necesar ca anumite dispoziții ale Deciziei-cadru 2009/905/JAI a Consiliului să fie respectate de către Confederația Elvețiană,

               AVÂND ÎN VEDERE că prelucrarea datelor cu caracter personal de către autoritățile Confederației Elvețiene în scopul prevenirii, depistării sau investigării infracțiunilor de terorism sau a altor infracțiuni grave în temeiul prezentului acord ar trebui să facă obiectul unui standard de protecție a datelor cu caracter personal în temeiul dreptului său național care să respecte Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului,

               BAZÂNDU-SE pe încrederea reciprocă dintre statele membre ale Uniunii Europene și Confederația Elvețiană în ceea ce privește structura și funcționarea sistemelor lor juridice,

               ȚINÂND SEAMA de faptul că, în temeiul Acordului dintre Confederația Elvețiană și Principatul Liechtenstein privind cooperarea în cadrul sistemului elvețian de informații referitor la datele dactiloscopice și profilul ADN, ambele țări utilizează aceeași bază de date și aceleași sisteme pentru schimbul de informații, respectiv de date ADN și de date dactiloscopice,

               RECUNOSCÂND faptul că dispozițiile acordurilor bilaterale și multilaterale rămân aplicabile tuturor chestiunilor care nu fac obiectul prezentului acord,

               AU HOTĂRÂT SĂ ÎNCHEIE URMĂTORUL ACORD:

               Articolul 1

               Obiect și scop

               1.
                     Sub rezerva dispozițiilor prezentului acord, conținutul articolelor 1-24, al articolului 25 alineatul (1), al articolelor 26-32 și al articolului 34 din Decizia 2008/615/JAI a Consiliului privind intensificarea cooperării transfrontaliere, în special în vederea combaterii terorismului și a criminalității transfrontaliere este aplicabil în relațiile bilaterale dintre Confederația Elvețiană și fiecare dintre statele membre ale Uniunii Europene.

               2.
                     Sub rezerva dispozițiilor prezentului acord, conținutul articolelor 1-19 și al articolului 21 din Decizia 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în vederea combaterii terorismului și a criminalității transfrontaliere și anexa la aceasta, cu excepția capitolului 4 punctul 1 din aceasta, este aplicabil în relațiile menționate la alineatul (1).

               3.
                     Declarațiile făcute de statele membre în conformitate cu Deciziile 2008/616/JAI și 2008/615/JAI ale Consiliului sunt, de asemenea, aplicabile în relațiile acestora cu Confederația Elvețiană.

               4.
                     Sub rezerva dispozițiilor prezentului acord, conținutul articolelor 1-5 și al articolului 6 alineatul (1) din Decizia-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator este aplicabil în relațiile menționate la alineatul (1).

               Articolul 2

               Definiții

               1.
                     „Părți contractante” înseamnă Uniunea Europeană și Confederația Elvețiană.

               2.
                     „Stat membru” înseamnă un stat membru al Uniunii Europene.

               3.
                     „Stat” înseamnă un stat membru sau Confederația Elvețiană.

               Articolul 3

               Aplicare și interpretare uniforme

               1.
                     Pentru a îndeplini obiectivul de a se ajunge la o aplicare și la o interpretare cât mai uniforme posibil ale dispozițiilor menționate la articolul 1, părțile contractante urmăresc în permanență evoluția jurisprudenței Curții de Justiție a Uniunii Europene, precum și evoluția jurisprudenței instanțelor competente ale Confederației Elvețiene privind aceste dispoziții. În acest scop, se instituie un mecanism menit să asigure schimburile reciproce regulate de informații privind jurisprudența în cauză.

               2.
                     Confederația Elvețiană are dreptul de a prezenta Curții de Justiție memorii sau observații scrise în cazul în care o instanță a unui stat membru sesizează Curtea de Justiție în legătură cu o întrebare preliminară privind interpretarea oricărei dispoziții menționate la articolul 1.

               Articolul 4

               Soluționarea diferendelor

               Orice diferend între Confederația Elvețiană și un stat membru privind interpretarea sau aplicarea prezentului acord sau a oricăreia dintre dispozițiile menționate la articolul 1, precum și a modificărilor referitoare la acestea, poate fi prezentat de către una dintre părțile la diferend în cadrul unei reuniuni a reprezentanților guvernelor statelor membre și ai Confederației Elvețiene, în vederea soluționării rapide a acestuia.

               Articolul 5

               Modificări

               1.
                     În cazul în care este necesar să se modifice dispozițiile menționate la articolul 1, Uniunea Europeană informează Confederația Elvețiană cât mai curând posibil și colectează eventualele observații ale acesteia.

               2.
                     Confederației Elvețiene i se notifică de către Uniunea Europeană orice modificare a dispozițiilor menționate la articolul 1, imediat după adoptarea modificării.

               Confederația Elvețiană decide în mod independent dacă acceptă conținutul modificării și dacă pune în aplicare modificarea în ordinea sa juridică internă. Această decizie se notifică Uniunii Europene în termen în termen de trei luni de la data notificării.

               3.
                     În cazul în care conținutul modificării nu poate impune obligații Confederației Elvețiene decât după îndeplinirea cerințelor constituționale, Confederația Elvețiană informează Uniunea Europeană cu privire la aceasta la momentul notificării sale. Confederația Elvețiană informează imediat, în scris, Uniunea Europeană cu privire la îndeplinirea tuturor cerințelor constituționale. În cazul în care nu este necesar un referendum, notificarea se efectuează de îndată ce expiră termenul pentru referendum. În cazul în care este necesar un referendum, Confederația Elvețiană are la dispoziție maximum doi ani de la data notificării de către Uniunea Europeană pentru a transmite notificarea sa. Începând cu data prevăzută pentru intrarea în vigoare a modificării în ceea ce privește Confederația Elvețiană și până la notificarea îndeplinirii cerințelor sale constituționale, Confederația Elvețiană aplică cu titlu provizoriu, în cazul în care este posibil, conținutul modificării.

               4.
                     În cazul în care Confederația Elvețiană nu acceptă modificarea, prezentul acord se suspendă. Se convoacă o reuniune a părților contractante pentru a examina toate posibilitățile suplimentare în vederea asigurării în continuare a bunei funcționări a prezentului acord, inclusiv posibilitatea de a recunoaște echivalența legislației. Suspendarea încetează imediat ce Confederația Elvețiană notifică acceptarea modificării sau în cazul în care părțile contractante convin să aplice din nou acordul.

               5.
                     În cazul în care, la expirarea perioadei de șase luni de suspendare, părțile contractante nu au convenit să aplice din nou acordul, acesta încetează.

               6.
                     Alineatele (4) și (5) nu se aplică modificărilor referitoare la capitolele 3, 4 sau 5 din Decizia 2008/615/JAI a Consiliului sau la articolul 17 din Decizia 2008/616/JAI a Consiliului neacceptate de Confederația Elvețiană și notificate ca atare Uniunii Europene, cu precizarea motivelor neacceptării modificărilor. În acest caz și fără a aduce atingere articolului 10, conținutul dispozițiilor relevante în versiunea care precede modificarea continuă să fie aplicabil în relațiile dintre Confederația Elvețiană și statele membre.

               Articolul 6

               Examinare

               Părțile contractante convin să efectueze o examinare comună a prezentului acord în termen de cel mult cinci ani de la intrarea sa în vigoare. Examinarea vizează în special punerea concretă în aplicare, interpretarea și evoluția acordului și include, de asemenea, aspecte cum ar fi consecințele dezvoltării Uniunii Europene în ceea ce privește obiectul prezentului acord.

               Articolul 7

               Relația cu alte instrumente

               1.
                     Confederația Elvețiană poate continua să aplice acordurile sau înțelegerile bilaterale ori multilaterale privind cooperarea transfrontalieră cu statele membre care sunt în vigoare la data încheierii prezentului acord, în măsura în care aceste acorduri sau înțelegeri nu sunt incompatibile cu obiectivele prezentului acord. Confederația Elvețiană notifică Uniunii Europene orice astfel de acorduri sau înțelegeri care vor continua să se aplice.

               2.
                     După intrarea în vigoare a prezentului acord, Confederația Elvețiană poate să încheie sau să pună în aplicare alte acorduri sau înțelegeri bilaterale ori multilaterale privind cooperarea transfrontalieră cu statele membre, în măsura în care aceste acorduri sau înțelegeri prevăd extinderea sau aprofundarea obiectivelor prezentului acord. Confederația Elvețiană notifică Uniunii Europene orice astfel de nou acord sau nouă înțelegere în termen de trei luni de la semnare sau, în cazul instrumentelor care au fost semnate înainte de intrarea în vigoare a prezentului acord, în termen de trei luni de la intrarea în vigoare a acestora.

               3.
                     Acordurile și înțelegerile menționate la alineatele (1) și (2) nu pot afecta relațiile cu statele membre care nu sunt părți la acestea.

               4.
                     Prezentul acord nu aduce atingere acordurilor existente privind asistența judiciară sau recunoașterea reciprocă a hotărârilor judecătorești.

               Articolul 8

               Notificări, declarații și intrare în vigoare

               1.
                     Părțile contractante își notifică finalizarea procedurilor necesare pentru a-și exprima consimțământul de a-și asuma obligații în temeiul prezentului acord.

               2.
                     Uniunea Europeană își poate exprima consimțământul de a-și asuma obligații în temeiul prezentului acord chiar dacă deciziile în ceea ce privește prelucrarea datelor cu caracter personal care sunt sau au fost furnizate în temeiul Deciziei 2008/615/JAI a Consiliului nu au fost încă adoptate în privința tuturor statelor membre.

               3.
                     Articolul 5 alineatele (1) și (2) se aplică cu titlu provizoriu începând cu data semnării prezentului acord.

               4.
                     În ceea ce privește modificările adoptate după semnarea prezentului acord, dar înainte de intrarea sa în vigoare, perioada de trei luni prevăzută la articolul 5 alineatul (2) ultima teză începe să curgă de la data intrării în vigoare a prezentului acord.

               5.
                     Atunci când efectuează notificarea prevăzută la alineatul (1) sau, în cazul în care se prevede acest lucru, la orice moment ulterior, Confederația Elvețiană face declarațiile prevăzute în prezentul acord.

               6.
                     Prezentul acord intră în vigoare în prima zi a celei de a treia luni următoare datei ultimei notificări efectuate în temeiul alineatului (1).

               7.
                     Transmiterea de către statele membre și Confederația Elvețiană a datelor cu caracter personal în temeiul prezentului acord nu se poate efectua decât după ce dispozițiile capitolului 6 din Decizia 2008/615/JAI a Consiliului au fost puse în aplicare în dreptul național al statelor implicate în această transmitere.

               8.
                     Pentru a verifica dacă acesta este cazul Confederației Elvețiene, se vor efectua o vizită de evaluare și un test-pilot în conformitate cu condițiile și măsurile convenite cu Confederația Elvețiană și similare celor la care sunt supuse statele membre în temeiul capitolului 4 din anexa la Decizia 2008/616/JAI a Consiliului.

               Pe baza unui raport de evaluare global și urmând aceleași etape ca în cazul lansării schimburilor automatizate de date în statele membre, Consiliul stabilește data sau datele de la care statele membre pot să furnizeze date cu caracter personal Confederației Elvețiene, în temeiul prezentului acord.

               9.
                     Dispozițiile Directivei (UE) 2016/680 a Parlamentului European și a Consiliului se pun în aplicare și se aplică de către Confederația Elvețiană. Confederația Elvețiană transmite Comisiei Europene textul principalelor dispoziții adoptate în domeniul reglementat de directivă.

               10.
                     Dispozițiile Deciziei-cadru 2009/905/JAI a Consiliului menționate la articolul 1 alineatul (4) se pun în aplicare și se aplică de către Confederația Elvețiană. Confederația Elvețiană transmite Comisiei Europene textul principalelor dispoziții adoptate în domeniul reglementat de decizia-cadru a Consiliului.

               11.
                     Autoritățile competente ale Confederației Elvețiene nu pot aplica dispozițiile capitolului 2 din Decizia 2008/615/JAI a Consiliului înainte de transpunerea și aplicarea de către Confederația Elvețiană a măsurilor menționate la alineatele (9) și (10).

               Articolul 9

               Aderare

               Aderarea unor noi state membre la Uniunea Europeană creează drepturi și obligații, în temeiul prezentului acord, între aceste noi state membre și Confederația Elvețiană.

               Articolul 10

               Denunțare

               1.
                     Prezentul acord poate fi denunțat în orice moment de către una dintre părțile contractante.

               2.
                     Denunțarea prezentului acord în temeiul alineatului (1) intră în vigoare la șase luni de la depunerea notificării privind denunțarea.

               Întocmit la A SE COMPLETA la DATA în două exemplare originale în limbile bulgară, spaniolă, cehă, daneză, germană, estonă, greacă, engleză, franceză, croată, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, finlandeză și suedeză, fiecare dintre aceste texte fiind în egală măsură autentic.

               Pentru Uniunea Europeană,

               Pentru Confederația Elvețiană,

               DECLARAȚIE CARE URMEAZĂ A FI ADOPTATĂ CU OCAZIA SEMNĂRII ACORDULUI

               Uniunea Europeană și Confederația Elvețiană, părți contractante la Acordul privind aplicarea anumitor dispoziții ale Deciziei 2008/615/JAI a Consiliului privind intensificarea cooperării transfrontaliere, în special în domeniul combaterii terorismului și a criminalității transfrontaliere, ale Deciziei 2008/616/JAI a Consiliului privind punerea în aplicare a Deciziei 2008/615/JAI privind intensificarea cooperării transfrontaliere, în special în domeniul combaterii terorismului și a criminalității transfrontaliere și ale anexei la aceasta și ale Deciziei-cadru 2009/905/JAI a Consiliului privind acreditarea furnizorilor de servicii de expertiză criminalistică care efectuează activități de laborator (denumit în continuare „acordul”),

               declară:

               Punerea în aplicare a schimburilor de informații privind datele ADN, datele dactiloscopice și datele referitoare la înmatricularea vehiculelor în temeiul acordului va impune Confederației Elvețiene obligația de a institui conexiuni bilaterale pentru fiecare dintre aceste categorii de date cu fiecare dintre statele membre.

               Pentru a permite desfășurarea acestei activități și în vederea facilitării sale, Confederației Elvețiene i se vor furniza toate documentele, produsele software și listele de contacte disponibile. Confederația Elvețiană va putea să instituie un parteneriat informal cu statele membre care au pus deja în aplicare astfel de schimburi de date, pentru a partaja experiența dobândită și pentru a beneficia de sprijin practic și tehnic. Detaliile acestor parteneriate trebuie să facă obiectul unor contacte directe cu statele membre în cauză.

               Experții elvețieni pot contacta în orice moment Președinția Consiliului, Comisia Europeană sau experți recunoscuți în aceste domenii pentru a obține informații, clarificări sau orice alt tip de sprijin. În mod similar, ori de câte ori elaborează propuneri sau comunicări în privința cărora se află în contact cu reprezentanți ai statelor membre, Comisia poate să contacteze și reprezentanți ai Confederației Elvețiene.

               Experții elvețieni pot fi invitați să participe la reuniuni în cadrul cărora experții statelor membre discută în cadrul Consiliului aspecte tehnice care sunt în mod direct relevante pentru aplicarea corespunzătoare și dezvoltarea conținutului deciziilor Consiliului menționate anterior.

               ANEXĂ […]